《金缕曲·对图思女病中景》
清代·许禧身

何速升天界。最苦忆、清癯玉面，微舒眉黛。却至两亲虚度日，犹著彩衣展拜。

仍礼习、趋庭未改。医药误儿兼误我，怎明珠、从此沈沧海。

风太急，促人快。

从今郁郁无抛爱。绘真图、久留芳泽，传流千载。相聚一堂形是昨，韵秀神清性耐。

问膝下、承欢能再。世事茫茫谁可定，奈苍然、两鬓愁难待。

休撇下，两亲在。

作者简介：许禧身，字仲萱，仁和人。祐身妹，贵阳直隶总督陈夔龙继室。有《亭秋馆诗词钞》。